**Vprašanja v zvezi z javnim razpisom za izbor izvajalcev programov socialne vključenosti**

**za obdobje od 2020 do vključno 2024, ki jih bo sofinanciralo Ministrstvo za delo, družino, socialne zadeve in enake možnosti:**

**1. Vprašanje:**

***K prijavi na razpis je treba priložiti tudi dokumentacijo strokovnega delavca in sodelavcev, za katere predvidevamo zaposlitev. Zanima me:***

* ***še pred prijavo na razpis objavimo prosto delovno mesto po veljavnih postopkih (seveda z opozorilom, da bo do zaposlitve prišlo v primeru uspeha na razpisu)?***
* ***sta razpisa torej dva ločena?***
* ***če ne dobimo dovolj ali ustreznih kandidatov, lahko oseba, ki ima pogoje za strokovnega delavca, opravlja tudi naloge strokovnega sodelavca (združimo delovni mesti)?***
* ***Ali že sedaj priložimo vzorec dogovora o vključitvi v program izpolnjene s podatki 7 predvidenih kandidatov***

**Odgovor:**

Izvajanje programov socialne vključenosti je strokovno zahtevno, zato je za kakovost izvedbe izjemno pomembna strokovna usposobljenost strokovnih delavcev in sodelavcev. Strokovni delavci in sodelavci morajo biti z vlagateljem v delovnem razmerju (v tem primeru je dokazilo veljavna pogodba o zaposlitvi) ali pa vstopijo v delovno razmerje pred pričetkom izvajanja programa (v tem primeru priložite kot dokazilo o zagotavljanju pogojev Namero o sklenitvi pogodbe o zaposlitvi, ki jo podpišeta delavec in delodajalec).

Strokovni delavec lahko opravlja naloge strokovnega sodelavca, strokovni sodelavec pa ne sme opravljati naloge strokovnega delavca.

Pri prijavi na razpis morate zato imeti zagotovljene kadrovske pogoje, kar pomeni da morate vedeti, kdo bo – v primeru, da ste izbrani – izvajal programe socialne vključenosti.

Vzorec dogovora je priložen zato, da si lahko vlagatelj laže predstavlja pravice in obveznosti uporabnikov. To pomeni, da s potencialnimi uporabniki ne podpisujete vnaprejšnjih dogovorov in jih ne pošiljate kot dokazilo v dokumentaciji.

**2. Vprašanje:**

***Javni razpis za izbor izvajalcev programov socialne vključenosti za obdobje od 2020 do vključno 2024, ki jih bo sofinanciralo Ministrstvo za delo, družino, socialne zadeve in enake možnosti nas zanima, kako je glede začetka izvajanja programa? Kot invalidsko podjetje se že dlje časa srečujemo s populacijo, ki bi jo bilo mogoče vključiti v programe socialne vključenosti. Trenutno še nimamo na razpolago 7 oseb, ki bi jih lahko vključili npr. s 01.01.2020. Zanima nas, ali so predvidene sankcije, v kolikor  z izvedbo programa pričnemo kasneje, kot bi predvideli v prijavi in bi bili izbrani kot izvajalec, ker težko predvidimo, kdaj bi bil dejanski začetek programa.***

**Odgovor:**

V skladu s 5. členom pogodbe o izvajanju programa lahko izvajalec začne z izvajanjem programa z dnem, ko na posamezni lokaciji zagotovi vsaj 7 uporabnikov, ki se vključujejo v program. Upravičenost stroškov, ki jih za izvajanje programa financira MDDSZ je torej mogoča od takrat, ko so izpolnjeni pogoji za izvajanje programa in so na voljo tudi sredstva za sofinanciranje.

**3. Vprašanje:**

**V delu besedila razpisa piše:**

***» 5. Pogoji, ki jih mora izpolnjevati vlagatelj:***

***Na podlagi tega javnega razpisa so lahko vlagatelji fizične in pravne osebe, ki nimajo statusa zaposlitvenega centra po ZZRZI, in so registrirane za opravljanje dejavnosti v Republiki Sloveniji ter izpolnjujejo naslednje pogoje:***

***5.1. Registrirane so v skladu z Uredbo o standardni klasifikaciji dejavnosti (Uradni list RS, št. 69/07 in 17/08) pod P85.5 Drugo izobraževanje, izpopolnjevanje in usposabljanje ali Q88 Socialno varstvo brez nastanitve oziroma opravljajo dejavnost socialnega varstva, kot dokazilo pa priložijo fotokopijo prve strani temeljnega akta in fotokopijo izvlečka temeljnega akta, iz katerega je razvidna njihova dejavnost.«***

***Ali mora biti ena od teh dveh dejavnosti registrirana kot glavna dejavnost družbe, da so izpolnjeni pogoji za prijavitelja ali je lahko ena oz. druga ali obe dejavnost/-ti navedena zgolj med vsemi drugimi dejavnostmi, ki jih ima registrirane družba v okviru AJPES izpiska in ali je potrebno za dokazovanje priložiti ustanovitveni akt ali je dovolj AJPES izpisek z navedbo vseh dejavnosti, ki jih ima registrirane družba.***

**Odgovor:**

Da so izpolnjeni pogoji za prijavitelja je lahko ena oz. druga ali obe dejavnost/-ti navedena zgolj med vsemi drugimi dejavnostmi, ki jih ima družba registrirane.Kot dokazilo se priloži fotokopija prve strani temeljnega akta in fotokopijo izvlečka temeljnega akta, iz katerega je razvidna dejavnost.

***4. Vprašanje:***

* ***trenutno imamo v program socialne vključenosti na isti lokaciji vključenih 24 uporabnikov. Oblikovano imamo skupino SV1 kjer je vključenih 21 uporabnikov in skupino SV3, kjer so vključeni 3 uporabniki. Ali lahko prijavljamo enako skupino SV1- 21 uporabnikov in SV3- 3 uporabniki ali moramo formirati skupino na najmanj 7 uporabnikov. Kar pomeni SV1 - 17 uporabnikov in SV3 7 uporabnikov?***
* ***zaposlena se vrne junija 2020 iz starševskega dopusta. Ali jo lahko prijavljamo in bo upoštevana kot strokovna sodelavka za leto 2020 ali šele po prihodu iz starševskega dopusta?***

**Odgovor:**

V skladu z javnim razpisom je treba oblikovati skupino 7 uporabnikov na skupino - torej v navedenem primeru 17 in 7.

Strokovno sodelavko, ki je sedaj na starševskem dopustu lahko prijavite od junija 2020, vendar morate do takrat prijaviti drugo strokovno sodelavko oz. sodelavca, ki mora izpolnjevati vse zahtevane pogoje iz javnega razpisa.